1.Introduzzjoni

Dan ir-rapport jissodisfa l-obbligu statutorju li jirriżulta mill-Artikolu 79(3) tal-Kundizzjonijiet tal-Impjieg applikabbli għall-aġenti l-oħra tal-Unjoni Ewropea (minn issa 'l qudddiem CEOS - Conditions of Employment of Other Servants) li jistipula li "l-Kummissjoni għandha tipprovdi rapport kull sena dwar l-użu tal-aġenti kuntrattwali inkluż in-numru ta' aġenti, il-livell u t-tip ta' pożizzjonijiet, il-bilanċ ġeografiku u r-riżorsi baġitarji għal kull grupp ta' funzjoni". Huwa jagħti stampa dettaljata tal-aġenti kuntrattwali impjegati fl-istituzzjonijiet Ewropej fil-31 ta' Diċembru 2015.

Dan ir-rapport jinkludi dejta għal 55 entità differenti: a) 10 istituzzjonijiet Ewropej (inkluż is-Servizz Ewropew għall-Azzjoni Esterna (SEAE), li ilu jopera mill-1 ta’ Jannar 2011); u b) 45 aġenzija jew Impriża Konġunta kif definiti fl-Artikolu 1(a) tar-Regolamenti tal-Persunal. Id-dejta għall-Kummissjoni hija aktar dettaljata u tinkludi l-persunal iffinanzjat mil-linji operazzjonali u ta' riċerka, flimkien mal-persunal li jaħdem fl-uffiċċji amministrattivi, id-delegazzjonijiet, ir-rappreżentanzi u ċ-Ċentru Konġunt tar-Riċerka (JRC).

Għandu jkun innutat li d-dejta baġitarja (li tintbagħat kull sena lill-Awtorità tal-Baġit mal-abbozz tal-baġit - id-Dokument ta' Ħidma, il-partijiet II u III) turi n-numri tal-persunal kuntrattwali fiż-żmien meta jiġi ppreżentat l-abbozz tal-baġit (inkluż il-persunal kuntrattwali rreklutat permezz tad-dħul allokat), jiġifieri: rendikont tal-pożizzjoni fl-1 ta' April tas-sena N-1 (fejn "N" hija s-sena tal-abbozz tal-baġit), l-implimentazzjoni tal-baġit fis-sena N-2 u t-talbiet għall-approprjazzjonijiet bi stima bħala ekwivalenti għal impjegati full-time għas-sena N. Dan jispjega għaliex jidhru xi differenzi fin-numru ta' persunal kuntrattwali, skont is-sors tad-dejta. Peress li bosta linji tal-baġit jinkludu approprjazzjonijiet għall-persunal estern mingħajr ma jistabbilixxuu distinzjoni bejn il-kategoriji differenti ta’ dak il-persunal, iċ-ċifri tal-baġit iwasslu l-aħjar stimi possibbli bbażati fuq il-medja probabbli tal-ispejjeż u t-tqassim bejn il-kategoriji.

Il-kategorija tal-aġenti kuntrattwali nħolqot fl-2004 bħala parti mir-riforma tar-Regolamenti tal-Persunal. Minn dak iż-żmien 'l hawn, l-AK taw kontribut siewi għall-ħidma tal-istituzzjonijiet billi wettqu, b'inqas spejjeż, attivitajiet ta' appoġġ amministrattiv u billi pprovdew ħiliet li mhumiex dejjem disponibbli faċilment fl-istituzzjonijiet.

L-Artikoli 3a u 3b tas-CEOS jiddefinixxu r-rwol tal-persunal kuntrattwali u l-funzjonijiet li jista’ jwettaq.

Persunal kuntrattwali 3a jista’ jiġi impjegat, fuq bażi part-time jew full-time f’pożizzjoni mhux inkluża fil-pjan ta’ stabbiliment:

·għas-servizzi tal-Istituzzjonijiet: biex iwettaq kompiti manwali jew ta’ appoġġ amministrattiv fil-grupp ta’ funzjonijiet I,

·għar-Rappreżentanzi u d-Delegazzjonijiet tal-UE, u għall-Aġenziji u entitajiet oħra: biex iwettaq il-funzjonijiet speċifikati fl-Artikolu 80.2 tas-CEOS fil-gruppi ta’ funzjoni I, II, III u IV.

Dan il-persunal jibbenefika minn kuntratt li jista’ jiġi konvertit f’kuntratt għal żmien indeterminat, wara l-ewwel tiġdid.

Persunal kuntrattwali tat-tip 3b huwa impjegat:

·għat-twettiq ta’ kompiti oħra barra dawk imsemmija fl-Artikolu 3a tas-CEOS f’pożizzjoni mhux inkluża fil-pjan ta’ stabbiliment, jew

·sabiex jissostitwixxi uffiċjal jew membru tal-persunal temporanju li jinsab temporanjament inkapaċi li jwettaq dmirijietu.

Dan il-persunal huwa impjegat għal perjodi qosra, minn minimu ta’ tliet xhur sa massimu ta’ sitt snin.

L-Artikolu 80 tas-CEOS jistabbilixxi rabta bejn kull grupp ta' funzjonijiet (minn hawn 'il quddiem FG) u l-kompiti li jistgħu jitwettqu mill-persunal kuntrattwali:

grupp ta' funzjonijiet Grad Kompiti IV minn 13 sa 18 Kompiti amministrattivi, konsultattivi, lingwistiċi u kompiti tekniċi ekwivalenti, imwettqa taħt is-superviżjoni ta' uffiċjali jew ta’ persunal temporanju III minn 8 sa 12 Kompiti eżekuttivi, ta' abbozzar, ta' kontabbiltà u kompiti tekniċi ekwivalenti, imwettqa taħt is-superviżjoni ta' uffiċjali jew ta’ persunal temporanju II minn 4 sa 7 Kompiti klerikali u segretarjali, l-immaniġġar ta' uffiċċju u kompiti ekwivalenti oħra, imwettqa taħt is-superviżjoni ta' uffiċjali jew ta’ persunal temporanju I minn 1 sa 3 Kompiti manwali u ta' appoġġ amministrattiv, imwettqa taħt is-superviżjoni ta' uffiċjali jew ta' persunal temporanju.





2.L-evoluzzjoni fin-numru ta' persunal kuntrattwali fil-Kummissjoni mill-2004